NACIONALINĖ MOKĖJIMO AGENTŪRa
PRIE ŽEMĖS ŪKIO MINISTERIJOS Lietuvos Respublikos žemės ūkio ministerijai	_________________ Nr. _________________	Į 2023-07-13 Nr. 23-10920	2023-07- BRK-

DĖL LIETUVOS ŽEMĖS ŪKIO IR KAIMO PLĖTROS 2023–2027 METŲ STRATEGINIO PLANO INTERVENCINĖS PRIEMONĖS „LABAI SMULKIŲ ŪKIŲ PLĖTRA“ ĮGYVENDINIMO TAISYKLIŲ PROJEKTO

Siekdami užtikrinti tinkamą ir efektyvų Lietuvos žemės ūkio ir kaimo plėtros 2023–2027 metų strateginio plano intervencinės priemonės „Labai smulkių ūkių plėtra“ (toliau – Priemonė) įgyvendinimą, teikiame pastabas dėl 2023 liepos 13 d. Lietuvos Respublikos Seimo tinklapyje (Teisės aktų projektų informacinėje sistemoje) paskelbto Lietuvos žemės ūkio ir kaimo plėtros 2023–2027 metų strateginio plano intervencinės priemonės „Labai smulkių ūkių plėtra“ įgyvendinimo taisyklių (toliau – Taisyklės) projekto Nr. 23-10920:

Siūlome Taisyklių 10.1 papunktį pakeisti ir išdėstyti taip:

„10.1. žemės ūkio produktų pirminė gamyba, įskaitant žemės ūkio produktų gamybą pripažinto žemės ūkio kooperatyvo savo narių valdose;“

Siūlome patikslinti Taisyklių 13 punktą apie kooperatyvo galimybę teikti paraišką kaip pareiškėjui, o kooperatyvo nariams kaip partneriams, o jei taip nėra galima, tuomet tai aiškiai parašyti, kad tokia situacija nėra galima.

Siūlome Taisyklių 14 punktą patikslinti ir aiškiai nurodyti, kad šis punktas galioja ir pareiškėjui, ir partneriams (jeigu jie yra fiziniai asmenys).

Siūlome apsvarstyti, kad Taisyklių 16 punkte ar kitame taisyklių punkte turi būti aiškiai numatyta, kaip paskirstoma gauta parama tarp paramos gavėjo ir partnerių. Gal tai turi būti aptarta jungtinės partnerystės sutartyje. Dabar nėra aišku, kuriam asmeniui ir kokią paramos sumos dalį reikia priskirti, t. y. kokią paramos sumą paramos gavėjui, o kurią partneriui. Šis klausimas aktualus ne vien šioms taisyklėms, bet ir kitoms taisyklėms, kur yra partneriai ir skaičiuojama maksimali paramos suma ar taisyklėms, kur yra de minimis paramos skaičiavimai. Nesant aiškaus reglamentavimo galima kurti dirbtines sąlygas. Įsivaizduokime, kad asmuo nebegali gauti daugiau paramos, nes viršys maksimalią paramos sumą, tai jis projekte tampa partneriu, o realiai projekto naudą gauna jis kaip partneris, o paramos sumos suma rašoma asmeniui, kuris yra paramos gavėjas.

Siūlome Taisyklių 18 punktą patikslinti, kad partnerystė galima tik tarp fizinių asmenų ir juridiniai asmenys negali teikti paraiškos su partneriais.

Siūlome Taisyklių 19 punktą papildyti ir išdėstyti taip:

„19. Per vieną kvietimą teikti paramos paraiškas kaip partneris ir kaip pareiškėjas gali dalyvauti įgyvendinant tik vieną projektą pagal šią intervencinę priemonę. 2023–2027 metų laikotarpiu būnant partneriu galima dalyvauti ne daugiau kaip 3 projektuose.“

Siūlome Taisyklių 22.2 papunktį papildyti ir išdėstyti taip:

„22.2. pareiškėjas nepertraukiamai užsiima žemės ūkio veikla ir (arba) valdoje (-ose) pagamintų ir (arba) užaugintų žemės ūkio produktų supirkimu (taikoma tik pripažintiems žemės ūkio kooperatyvams, superkantiems savo narių valdose pagamintą ir (arba) užaugintą produkciją), ir (arba) perdirbimu, įskaitant pirminį perdirbimą, ir pateikimu rinkai ne trumpiau kaip 1 metus iki paramos paraiškos pateikimo (atitiktis patikrinama pagal ūkininko ūkio įregistravimo arba juridinio asmens registravimo datą ir pagal pareiškėjo kartu su paramos paraiška pateiktų ataskaitinių metų finansinių ataskaitų dokumentus);“

Siūlome Taisyklių 22.7 papunktį patikslinti, kokiam naujam Europos Sąjungos standartui, taikomam žemės ūkio gamyboje, reikalinga atitiktis ir reikalavimai skiriant paramą investicijoms.

Siūlome Taisyklių 27 punktą papildyti nuostata, kad partnerių giminystės ryšiai nėra vertinami kaip susietumo elementas tuo atveju, jei projekto dalyviai veiklą vykdo savarankiškai .

Siūlome Taisyklių 28 punktą pakeisti ir išdėstyti taip:

„Pakartotinai pareiškėjui ir partneriui (-iams) paramos pagal Lietuvos kaimo plėtros 2014–2020 m. programos priemones ir Lietuvos žemės ūkio ir kaimo plėtros 2023–2027 metų strateginio plano (toliau – Strateginis planas) intervencines priemones galima kreiptis tik įgyvendinus ankstesnįjį investicinį projektą,<…..>”.

Siūlome Taisyklių XI skyriuje „Paramos paraiškų atranka“ įtraukti punktą, kad investicijos, už kurias skiriami atrankos balai, turi būti įsigyjamos iš projekto lėšų.

Siūlome Taisyklių 39 punktą patikslinti, kokie atrankos kriterijai taikomi pareiškėjui ir partneriui atskirai.

Siūlome Taisyklių 39.2 papunktį pakeisti ir išdėstyti taip:

„39.2. pareiškėjas vykdo ekologinę gamybą arba kontroliuojančioje institucijoje yra registruotas kaip perėjimo prie ekologinio ūkininkavimo laikotarpio ūkis ir turi sertifikavimo institucijos išduotą ekologinės gamybos patvirtinimo dokumentą – suteikiama 20 balų. Turi būti sertifikuota 100 proc. deklaruoto ŽŪN ploto, laikomų ūkinių gyvūnų rūšių (nustatoma pagal paskutinįjį prieš paramos paraiškos pateikimą deklaruotą ŽŪN plotą, pateikiamas ekologinės gamybos patvirtinimo dokumentas);“

Siūlome Taisyklių 39.6 papunktį pakeisti ir išdėstyti taip:

„39.6. pareiškėjas prašo paramos investicijoms, t. y. investuoja į gamybinių procesų skaitmeninimo inovacijas – suteikiama 15 balų. Balai suteikiami investuojant į skaitmenines technologijas, nurodytas Projektų inovatyvumo vertinimo metodikos, patvirtintos Lietuvos Respublikos žemės ūkio ministro 2023 m. kovo 24 d. įsakymu Nr. 3D-181 „Dėl projektų inovatyvumo vertinimo metodikos patvirtinimo“, 1 priedo kriterijuje „Skaitmeninimas“.“

Siūlome Taisyklių 39.6 papunktį patikslinti, ar investicijos gali/ negali būti įsigytos už nuosavas lėšas.

Siūlome Taisyklių 39.6 papunktį patikslinti detaliu ir galutiniu investicijų sąrašu, kadangi Lietuvos Respublikos žemės ūkio ministro 2023 m. kovo 24 d. įsakymu Nr. 3D-181 „Dėl projektų inovatyvumo vertinimo metodikos patvirtinimo“, 1 priedo kriterijuje „Skaitmeninimas“ nėra aiškiai įvardintos galimos investicijos.

Siūlome Taisyklių 42 punktą tikslinti, numatant, kad Priemonės projektai nesvarstomi projektų atrankos komitete (toliau – PAK). Norėtume priminti, kad NMA apie savo siūlymus dėl projektų svarstymo PAK yra pateikusi Žemės ūkio ministerijai 2023 m. liepos 13 d. raštu ‚Dėl administracinės naštos mažinimo“ Nr. BRK-9538.

Siūlome Taisyklių 1 priedo (Paramos paraiškos formos) (toliau – Paraiška) IV punktą „INFORMACIJA APIE PROJEKTĄ, KURIAM PRAŠOMA PARAMOS“ papildyti eilute apie prašomos paramos intensyvumą.

Siūlome Paraiškos V skyriaus „INFORMACIJA APIE VALSTYBĖS PAGALBĄ“ papildyti klausimu „Ar projekte numatytoms išlaidoms buvo suteikta valstybės pagalba?“.

Siūlome Paraiškos V skyriaus „INFORMACIJA APIE VALSTYBĖS PAGALBĄ“ lentelę papildyti aprašymu ir išdėstyti taip:

„(šioje lentelėje pareiškėjas atsako į pateiktą klausimą, pažymėdamas ženklu „X“ langelį ties žodžiu „Taip“ arba „Ne“ )“

Siūlome Paraiškos 4.1 lentelę „Informacija apie pareiškėjo (ir partnerio) planuojamas pajamas / pinigines įplaukas , Eur“ papildyti aprašymu ir išdėstyti taip:

„(Pildoma Lentelės 1 arba 2 eilutės „planuojamos pajamos ir pardavimo pajamos“ pagal vykdomą žemės ūkio šaką; Lentelės 3 eilutėje nurodomos gautos pardavimo pajamos / piniginės įplaukos už paslaugų žemės ūkiui teikimą; Lentelės 4 eilutėje nurodomos kitos pajamos / piniginės įplaukos; Lentelės 5 eilutėje nurodomos dotacijos, susijusios su pajamomis, detalizuojant pagal sektorių; Lentelės 6 eilutėje nurodomos pajamos iš viso / visos piniginės įplaukos.)“

Siūlome Paraiškos 4.2. lentelę „Informacija apie pareiškėjo pinigines išlaidas / sąnaudas, Eur“ papildyti lentelės aprašymu ir išdėstyti taip: „(Pildoma Lentelės 1 eilutėje „piniginės išlaidos susijusios su žemės ūkio veikla“; Lentelės 2 eilutėje nurodomos gautos piniginės išlaidos iš viso; Lentelės 3 eilutėje nurodomos patirtos sąnaudos; Lentelės 3 eilutėje nurodomos patirtos sąnaudos iš viso.)“

Siūlome Paraiškos 4.3 lentelę „Informacija apie produkcijos standartine verte išreikštą žemės ūkio valdos ekonominį dydį (jei aktualu)“ papildyti lentelės aprašymu ir išdėstyti taip:

„Pildoma Lentelės 1 stulpelyje produkcijos rūšis; Lentelės 2 stulpelyje produkcijos rūšies vieneto standartinė vertė pagal projekto įgyvendinimo ir kontrolės laikotarpio metus;)“

Pagarbiai

Žemės ūkio paramos departamento direktorė,

atliekanti direktoriaus funkcijas Enrika Raibytė

Greta Kaminaitė, tel. (8 5) 250 0332, el. paštas greta.kaminaite@nma.lt